DA Den Europæiske Unions Tidende CE 78/664

(2004/C 78 E/0708)

SKRIFTLIG FORESPØRGSEL E-3877/03

af Francesco Fiori (PPE-DE) til Kommissionen

(16. december 2003)

Om: Med artikel 24 i lov 289/2002 overtrædes Fællesskabets love

I artikel 26 i lov nr. 488 af d. 23. december 1999 opridses den metode, som på grundlag af en praksis om offentlig åbenhed, anvendes til at udvælge de firmaer, der skal levere varer og tjenesteydelser til det offentlige. I artikel 24, stk. 3 i lov nr. 289 af d. 27. december 2002, bekræftes det, at institutionerne, som er nævnt i tabel C, og de institutionelle organer er forpligtigede til at anvende rammeaftalen, der er defineret af det statslige rådgivningsselskab, Consip S.p.A.

Den italienske stat erklærer, at den ved udstedelsen af denne vejledende bestemmelse har ladet sig inspirere af almene principper, der angiveligt skal sikre den frie konkurrence og gennemsigtighed og har det mål at spare samt holde udgifterne nede og effektivisere forsyningsordningerne.

Den italienske stat har til hensigt at søge at nå disse mål gennem en vejledende bestemmelse (den her anfægtede), som tilsyneladende på mindst tre punkter både er i strid med den italienske forfatning (flere regioner har allerede indgivet klage over dette til forfatningsdomstolen) og med Fællesskabets regler og principper. De tre punkter er følgende:

a) den italienske lovgivers mulighed for uafhængigt at ændre (og tilpasse) Fællesskabets tærskel, som er fastsat i Fællesskabets direktiver og de tilhørende lovdekreter til gennemførelse i national ret,

b) manglende sammenhæng mellem den centraliserede forsyningsordning iværksat efter Consips anbefaling, og Fællesskabets konkurrencebestemmelser,

c) der er blevet skabt en retningsgivende og administrativ sammenhæng, som er ugunstig for de små selskabers udvikling.

Hvilke forholdsregler vil Kommissionen med baggrund i ovenstående tage for at beskytte sammenslutningerne af små og mellemstore industrier, som utvivlsomt bliver påvirket af denne lovgivning?

Svar afgivet på Kommissionens vegne af Frederik Bolkestein

(2. februar 2004)

Kommissionen, har gentagne gange undersøgt de juridiske aspekter af den centraliserede forsyningsordning iværksat i Italien af Consip, men har ikke opdaget overtrædelser af Fællesskabets lovgivning, som kunne gøres til genstand for en overtrædelsesprocedure. Indledningsvis ønsker den at gøre det ærede medlem opmærksom på forslaget til Parlamentets og Rådets direktiv om samordning af fremgangsmåderne ved indgåelse af offentlige bygge- og anlægskontrakter, offentlige indkøbskontrakter og offentlige tjenestey-delseskontrakter, som skal træde i stedet for de nuværende tre direktiver. Det hedder i artikel 11 i den fælles holdning, som Rådet vedtog den 20. marts 2003, at »Medlemsstaterne kan fastsætte bestemmelser, der giver de ordregivende myndigheder mulighed for at anskaffe bygge- og anlægsarbejder, varer og/eller tjenesteydelser gennem indkøbscentraler« og videre »De ordregivende myndigheder, der anskaffer bygge- og anlægsarbejder, varer og/eller tjenesteydelser gennem en indkøbscentral … anses for at have overholdt bestemmelserne i dette direktiv, forudsat at indkøbscentralen har overholdt dette«.

For det første med hensyn til det ærede medlems påstand om, at Italien skulle have reduceret tærsklen i EU-direktiverne om offentlige indkøbskontrakter, skal det bemærkes, at bestemmelserne i disse direktiver pålægger medlemsstaterne mindsteforpligtelser, og giver dem samtidig mulighed for at indføre strengere regler med henblik på en bredere, mere generel åbning af de offentlige tjenesteydelsesaftaler for konkurrence. De pågældende EU-direktiver er, som Domstolen ofte har påpeget, lovtekster, der skal samordne og ikke harmonisere procedurerne for indgåelse af offentlige indkøbskontrakter på EU-plan.

Desuden skal det bemærkes, at enhver kontrakt om offentlige indkøb rent EU-lovgivningsmæssigt er underlagt princippet om forpligtelse til offentliggørelse. Med hensyn til offentlige indkøbskontrakter til et beløb, der ligger under EU-tærsklerne, består der, som Domstolen også har afklaret i sin retspraksis, en forpligtelse til at sikre tilstrækkelig offentliggørelse under hensyntagen til kontraktens beløb og art. Det er medlemsstatens ansvar at fastlægge vilkårene for en sådan offentliggørelse, og den kan frit bestemme, at der skal være tale om offentliggørelse på EU-plan, f.eks. gennem EUT (1).

I lyset af foranstående bør det præciseres, at tærsklen for anvendelse af direktiverne ikke ændres af bestemmelsen i den lov, som det ærede medlem nævner. Det er klart, at den nationale lovgivende myndighed med sin blotte henvisning til anvendelsen af de nationale bestemmelser til gennemførelse af ovennævnte EU-direktiver har ønsket at henvise til alle bestemmelser om offentliggørelse i nævnte bestemmelser, herunder især om offentliggørelse af en bekendtgørelse i EUT.

Med hensyn til bemærkningen om, at en centralisering af indkøb ville skabe en retningsgivende og administrativ sammenhæng, som er ugunstig for de små selskabers (SMV's) udvikling, understreger Kommissionen, at spørgsmålet om indvirkningen af en centralisering af indkøb gennem Consip på referencemarkederne og især SMV's aktiviteter er et problem, som henhører under den nationale konkurrencemyndigheds kompetence, som allerede flere gange har beskæftiget sig med det pågældende system, hvilket også på mere generelt niveau gælder de kompetente politiske og administrative myndigheder.

Kommissionen vil i den sammenhæng tilføje, at den er bekendt med, at den nationale konkurrencemyndighed har rettet en række henstillinger til Consip for at undgå en overdreven begrænsning af konkurrencen i forbindelse med de licitationer, den iværksætter, og Consip ser ud til at overholde disse henstillinger. De nationale politiske og administrative myndigheder, dvs. regeringen, parlamentet og Consip, har desuden for nylig indledt overvejelser over, hvordan man kan begrænse de potentielt negative følger af førnævnte centralisering af indkøb på de små og mellemstore virksomheders aktiviteter.

Kommissionen erindrer om, at lovdekret nr. 143/2003, gennemført ved lov nr. 212/2003 og offentliggjort i det italienske lovtidende nr. 131/L af 11. august 2003, har medført store ændringer på det pågældende område, herunder især ophævelse af artikel 24, stk. 3, i lov 289/2002, som det ærede medlem nævner, netop for at mindske indvirkningen af centraliseringsmekanismen på de små og mellemstore virksomheders aktiviteter. I henhold til de oplysninger, som Kommissionen råder over for indeværende, er der planlagt yderligere ændringer af gældende lovgivning i forbindelse med vedtagelsen af finansloven for 2004.

(1) Denne mulighed er for øvrigt udtrykkeligt omfattet af førnævnte direktiver, hvor det, bl.a. i artikel 13 i direktiv 93/36/EØF om offentlige indkøb og artikel 21 i direktiv 92/50/EØF om offentlige tjenesteydelsesaftaler, hedder, at de ordregivende myndigheder kan i De Europæiske Fællesskabers Tidende lade offentliggøre bekendtgørelser om offentlige indkøbs- og tjenesteydelsesaftaler, som ikke er omfattet af bestemmelserne i samme direktiver.